BEGRUNDELSE

Efter anmodning fra Irland ydede Rådet finansiel støtte til Irland den 7. december 2010 (Rådets gennemførelsesafgørelse 2011/77/EU) til støtte for et stærkt økonomisk og finansielt reformprogram, som skulle genoprette tilliden, muliggøre en tilbagevenden til holdbar økonomisk vækst og sikre den finansielle stabilitet i Irland, euroområdet og EU.

I overensstemmelse med artikel 3, stk. 9, i afgørelse 2011/77/EU har Kommissionen sammen med IMF og i samråd med ECB for fjerde gang set nærmere på de irske myndigheders fremskridt med gennemførelsen af de aftalte foranstaltninger og af disses effektivitet og økonomiske og sociale virkninger.

På baggrund af de ændrede økonomiske udsigter og de seneste oplysninger, den har modtaget, foreslår Kommissionen, at de økonomisk-politiske betingelser knyttet til bistanden ændres som beskrevet nedenfor. Kommissionen mener, at de foreslåede ændringer af de økonomisk-politiske betingelser er nødvendige for at sikre, at programmet kan gennemføres uden problemer, og dets mål kan nås.

2011/0335 (NLE)

Forslag til

RÅDETS GENNEMFØRELSESAFGØRELSE

om ændring af gennemførelsesafgørelse 2011/77/EU om tildeling af finansiel støtte fra Unionen til Irland

RÅDET FOR DEN EUROPÆISKE UNION HAR —

under henvisning til traktaten om Den Europæiske Unions funktionsmåde,

under henvisning til Rådets forordning (EU) nr. 407/2010 af 11. maj 2010 om oprettelse af en europæisk finansiel stabiliseringsmekanisme[1], særlig artikel 3, stk. 2,

under henvisning til forslag fra Europa-Kommissionen og

ud fra følgende betragtninger:

(1) Efter anmodning fra Irland tildelte Rådet finansiel støtte til landet (gennemførelsesafgørelse 2011/77/EU[2]) til støtte for et stærkt økonomisk og finansielt reformprogram, som skulle genoprette tilliden, muliggøre en tilbagevenden til holdbar økonomisk vækst og sikre den finansielle stabilitet i Irland, euroområdet og EU.

(2) I overensstemmelse med artikel 3, stk. 9, i gennemførelsesafgørelse 2011/77/EU har Kommissionen sammen med IMF og i samråd med Den Europæiske Centralbank (ECB) for fjerde gang set nærmere på de irske myndigheders fremskridt med gennemførelsen af de aftalte foranstaltninger og af disses effektivitet og økonomiske og sociale virkninger.

(3) Bank of Irelands udestående behov for kapitaltilførsel er faldet fra 500 mio. EUR til 350 mio. EUR takket være nye "liability management exercises" og gevinster fra afviklingen af hedgingkontrakter knyttet til de efterstillede gældsinstrumenter.

(4) De irske myndigheder har anmodet om, at tidsfristen for udarbejdelse af lovgivningen til styrkelse af tilsynsreglerne for kreditforeninger (credit unions) flyttes til andet kvartal 2012 for at muliggøre en grundig høring af de berørte parter. I mellemtiden vil myndighederne gøre noget ved problemerne i de hårdest ramte foreninger og beskytte indskuddene for at sikre finansiel stabilitet.

(5) De irske myndigheder har anmodet om, at fristen for udarbejdelse af den planlagte lovgivning om finanspolitisk ansvar, der skal lovfæste de seneste forstærkninger af stabilitets- og vækstpagten, flyttes til første kvartal 2012 for at muliggøre et grundigt samråd med de berørte parter.

(6) På baggrund heraf bør gennemførelsesafgørelse 2011/77/EU ændres —

VEDTAGET DENNE AFGØRELSE:

Artikel 1

I artikel 3 i gennemførelsesafgørelse 2011/77/EU foretages følgende ændringer:

1) Stk. 7, litra g), affattes således:

"g) rekapitalisering af de indenlandske banker inden udgangen af juli 2011 (med forbehold af en passende justering i forbindelse med det forventede salg af aktiver og "liability management exercises" i Irish Life & Permanents og Bank of Irelands tilfælde) i overensstemmelse med konklusionerne af likviditetsundersøgelsen (Prudential Liquidity Assessment Review, PLAR) og egenkapitalundersøgelsen (Prudential Capital Assessment Review, PCAR) i 2011, jf. Irlands centralbanks meddelelse af 31. marts 2011. For at forbedre byrdefordelingen gennemføres det sidste skridt i rekapitaliseringen af Irish Bank på 0,35 mia. EUR inden udgangen af 2011 og en eventuel yderligere rekapitalisering af Irish Life & Permanent efter salget af forsikringsgrenen."

2) I stk. 7 udgår litra e) og p).

3) I stk. 8 tilføjes følgende litraer:

"d) forelæggelse af lovgivning for Oireachtas med henblik på at bistå kreditforeningerne med et styrket regelværk, herunder mere effektive styrings- og forskriftsmæssige krav

e) vedtagelse af foranstaltninger, der fremmer en troværdig budgetstrategi og styrker budgetrammerne. Irland vedtager og gennemfører en finanspolitisk regel om, at alle yderligere uventede indtægter i 2011-2015 skal anvendes til at nedbringe underskuddet og gælden. Irland indfører en lov om finanspolitisk ansvar med bestemmelser om en mellemfristet budgetramme med bindende flerårige lofter over udgifterne på hvert område, vedtager finanspolitiske regler og sikrer, at det rådgivende finanspolitiske råd forbliver uafhængigt. Dette skal ske under hensyntagen til de reviderede reformer af den økonomiske styring på EU-niveau og bygge på de allerede gennemførte reformer."

Artikel 2

Denne afgørelse er rettet til Irland.

Artikel 3

Denne afgørelse offentliggøres i Den Europæiske Unions Tidende.

Udfærdiget i

På Rådets vegne

Formand

[1] EUT L 118 af 12.5.2010, s. 1.

[2] EUT L 30 af 4.2.2011, s. 34.